Document ID: 32002D0880

Title and Content:
Απόφαση του Συμβουλίου της 5ης Νοεμβρίου 2002 που εξουσιοδοτεί την Αυστρία να εφαρμόσει μέτρο παρέκκλισης από το άρθρο 21 της οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (2002/880/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την έκτη οδηγία 77/388/ΕΟΚ του Συμβουλίου, της 17ης Μαου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου προστιθεμένης αξίας: ομοιόμορφη φορολογική βάση(1), και ιδίως το άρθρο 27 παράγραφος 1, την πρόταση της Επιτροπής, Εκτιμώντας τα ακόλουθα: (1) Με αίτηση η οποία υποβλήθηκε στην Επιτροπή και καταχωρήθηκε στη γενική γραμματεία της Επιτροπής στις 7 Μαΐου 2002, η Αυστρία ζήτησε την άδεια να εφαρμόσει μέτρο παρέκκλισης από το άρθρο 21 παράγραφος 1 στοιχείο α) της οδηγίας 77/388/ΕΟΚ. (2) Τα άλλα κράτη μέλη ενημερώθηκαν για την αίτηση της Αυστρίας με επιστολή της 21ης Ιουνίου 2002. (3) Το άρθρο 21 παράγραφος 1 της οδηγίας 77/388/ΕΟΚ, όπως διατυπώνεται στο άρθρο 28ζ της εν λόγω οδηγίας, προβλέπει ότι, στο εσωτερικό καθεστώς, ο φόρος προστιθέμενης αξίας οφείλεται, στις περισσότερες περιπτώσεις, από τον υποκείμενο στον φόρο που πραγματοποιεί φορολογητέα παράδοση αγαθών ή παροχή υπηρεσιών. (4) Η αιτούμενη από την Αυστρία παρέκκλιση έχει ως στόχο να ορίσει τον παραλήπτη της παροχής υπηρεσιών ως υπόχρεο του φόρου προστιθέμενης αξίας για τις ακόλουθες περιπτώσεις: οικοδομικές εργασίες, καθώς και διάθεση προσωπικού που πραγματοποιούνται από υπεργολάβο είτε για μια γενική οικοδομική εταιρεία, είτε για μια εταιρεία που πραγματοποιεί η ίδια τις οικοδομικές εργασίες της, είτε για κάποιον άλλον υπεργολάβο. (5) Το αιτούμενο μέτρο πρέπει αρχικά να εξετασθεί ως μέτρο που έχει στόχο την αποφυγή ορισμένων περιπτώσεων φοροαποφυγής ή φοροδιαφυγής στον οικοδομικό τομέα, όπως, παραδείγματος χάρη, την μη καταβολή στο δημόσιο ταμείο του τιμολογημένου ΦΠΑ από τον υπεργολάβο, ο οποίος στη συνέχεια, εξαφανίζεται. Συγχρόνως, το μέτρο απλοποιεί το έργο της φορολογικής διοίκησης που αντιμετωπίζει πολύ συχνά ιδιαίτερα προβλήματα είσπραξης του ΦΠΑ από τους υπεργολάβους στον εν λόγω τομέα, χωρίς, ωστόσο, να τροποποιείται το οφειλόμενο ποσό του φόρου. (6) Το μέτρο είναι ανάλογο προς τους επιδιωκόμενους στόχους, διότι δεν προτίθεται να εφαρμοσθεί σε όλες τις φορολογητέες πράξεις στον εν λόγω τομέα αλλά μόνον σε ιδιαίτερα περιορισμένες πράξεις, οι οποίες θέτουν σημαντικά προβλήματα φοροαποφυγής ή φοροδιαφυγής. (7) Η εξουσιοδότηση θα πρέπει να εφαρμοσθεί από την ημερομηνία που προβλέπεται για την εφαρμογή της αντίστοιχης εθνικής διάταξης στο δεύτερο Abyabenänderungsgesetz 2002 και η ισχύς της θα πρέπει να περιορισθεί μέχρι τις 31 Δεκεμβρίου 2007, ώστε να εκτιμηθεί λαμβανομένης υπόψη της αποκτηθείσας εμπειρίας, μέχρι την ημερομηνία αυτή, εάν ενδείκνυται η συνέχιση του μέτρου παρέκκλισης. (8) Το μέτρο παρέκκλισης δεν έχει αρνητικές επιπτώσεις στους ίδιους πόρους των Κοινοτήτων που προέρχονται από τον ΦΠΑ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση από το άρθρο 21 παράγραφος 1 στοιχείο α) της οδηγίας 77/388/ΕΟΚ, όπως διατυπώνεται στο άρθρο 28ζ της εν λόγω οδηγίας, η Αυστρία εξουσιοδοτείται να ορίσει ως υπόχρεους καταβολής του ΦΠΑ, τους παραλήπτες των παροχών υπηρεσιών που αναφέρονται στο άρθρο 2 της παρούσας απόφασης, με ισχύ από την 1η Οκτωβρίου 2002. Άρθρο 2 Δύναται να ορισθεί ως υπόχρεος του ΦΠΑ, ο παραλήπτης των ακόλουθων παροχών υπηρεσιών: 1. οικοδομικές εργασίες και διάθεση προσωπικού, οι οποίες πραγματοποιούνται από υπεργολάβο για μία γενική οικοδομική εταιρεία· 2. οικοδομικές εργασίες και διάθεση προσωπικού, οι οποίες πραγματοποιούνται από υπεργολάβο για μια εταιρεία που πραγματοποιεί η ίδια τις οικοδομικές εργασίες της· 3. οικοδομικές εργασίες και διάθεση προσωπικού, οι οποίες πραγματοποιούνται από υπεργολάβο για κάποιον άλλον υπεργολάβο. Άρθρο 3 Η παρούσα απόφαση λήγει στις 31 Δεκεμβρίου 2007. Άρθρο 4 Η παρούσα απόφαση απευθύνεται στη Δημοκρατία της Αυστρίας. Βρυξέλλες, 5 Νοεμβρίου 2002.

Classification Labels:
250
249
2380
2304
593

Label Descriptions:
{"250": "Οικοδομικός τομέας", "249": "ΒΙΟΜΗΧΑΝΙΑ", "2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 5283
122
2106
913
3879
2504
1321
2481
5268
525

EuroVoc IDs (Expanded): 5283
122
2106
913
3879
2504
1321
2481
5268
525

Dataset Source: meu

Split: train